Նախագահի պաշտոնում իշխող «Հանրապետական»-ի թեկնածու Արմեն Սարգսյանը համաձայն չէ հնչող գնահատականների հետ, թե նոր սահմանադրությամբ նախագահը որոշիչ դերակատարում չունի և այդ պաշտոնը արարողակարգային է: Նախօրեին «Շանթ» հեռուստաընկերությանը տված ծավալուն հարցազրույցում Արմեն Սարգսյանը հակադարձում է՝ Հայաստանի նախագահը շատ ավելի մեծ լիազորություններ է ունենալու, քան մի շարք եվրոպական խորհրդարանական պետությունների նախագահները․ - «Հարցը միայն այն չէ՝ առաջարկը ուզում ես, թե ոչ, պատրաստ ես թե ոչ, այլ նաև՝ եթե ընդունում ես ի՞նչ ես անելու և ինչպե՞ս ես անելու: Ամեն ինչ շատ պարզ է, ուրիշ բան է՝ մարդիկ գնահատական տան առանց իշխանության կամ առանց լիազորությունների, որոնց հետ ես համաձայն չեմ, որովհետև եթե ուշադիր կարդան սահմանադրությունը կտեսնեն, որ դա որևէ սահմանափակ միապետություն չէ, այլ եվրոպական շատ խորհրդարանական հանրապետությունների նախագահների լիազորություններից ավելին է: Հասկանալի է նաև, որ Սահմանադրության գծված սահմանները սահմաններ են, որից չես կարող անցնել այս կողմ կամ այն կողմ: Եվ հասկանալի է, որ Հանրապետության նախագահը իր գործունեության ոլորտում պետք է պահի Սահմանադրության և՛ տառը, և՛ բառը: Սակայն, պարոն Աբրահամյան, Դուք և ես շատ լավ գիտենք՝ նույն տառերով, նույն բառերով կարող ես տարբեր նախադասություններ ստեղծել և տարբեր մտքեր արտահայտել»: